அந்தப் பகுதியில் வசிக்கும் ஏழை எளியவர்களுக்கு சாஜு கடவுளாகத் தோன்றினார். நாட்டிய சபையைச் சேர்ந்த சாஜு தன்னார்வம் மிக்கவர். அர்ப்பணிப்பில் இன்பம் காண்பவர். சுவாமி விவேகானந்தா, ரபீந்தரநாத் தாகூர், அன்னை தெரஸா போன்ற ஆளுமைகளின் தாக்கம் பெற்றவர். ஏழை எளியவர்களுக்காகத் தன்னை அர்ப்பணித்துக் கொள்ளவே தனது பூர்வீகமான கேரள மாநிலம், கோட்டையம் மாவட்டம், சாந்திபுரம் கிராமத்தை வி்ட்டு கொல்கத்தாவிற்கு வந்து விட்டார். ”கொல்கத்தா ஏழை மக்களுக்குச் சேவை செய்வதற்காகவே இங்கு போதகராக வந்து விட்டேன். ஞானியாகவும், முனிவராகவும் மாறி அடித்தட்டு மக்களுக்குச் சேவையாற்றுவது எங்களது குடும்பத்தில் பாரம்பரியமாகவே இருந்து வருகிறது. முன்னர் கொல்கத்தா தொண்டு இல்லத்தில் இருந்து கொண்டு கஷ்டப்படும் ஏழை மக்களுக்குத் தொண்டாற்றும் ஆண்கள் பிரிவில் சேவை புரிந்தேன். அதன் பிறகு ஓராண்டு கழித்து இளம் ஞானிகளுக்கு ஆன்மீகம், மொழி, கலாச்சாரம் ஆகியவற்றை மூன்றாண்டுகள் கற்றுத் தரும் அமைப்பான தியானாஷ்ரமத்தில் என்னை இணைத்துக் கொண்டேன்” என்கிறார் சாஜு.